
AVIZ


asupra proiectului de Lege privind înfiinţarea Universităţii de Medicină şi Farmacie din Craiova











		Biroul permanent al Camerei Deputaţilor a trimis, cu adresa nr. 2 din 22 ianuarie 1998, Comisiei pentru drepturile omului, culte şi problemele minorităţilor naţionale proiectul de Lege privind înfiinţarea Universităţii de Medicină şi Farmacie din Craiova.


		În şedinţa din 26 ianuarie 1998, comisia a analizat proiectul de lege şi a hotărât, cu majoritate de voturi, să-l avizeze favorabil.


		Raportat la obiectul de reglementare al actului normativ propus, comisia supune analizei Comisiei pentru învăţământ, ştiinţă, tineret şi sport următoarea situaţie:


		Pentru   prima   dată   după intrarea în vigoare a Legii  învăţământului nr. 84/1995 se propune adoptarea unei legi de înfiinţare a unei instituţii de învăţământ superior, fapt ce crează un precedent la care se vor raporta şi alte iniţiative similare.


		Se pune, în acest context, întrebarea: care este calea de urmat în aceste cazuri? Înfiinţarea mai întâi a facultăţilor ce vor intra în componenţa noii instituţii de învăţământ superior pe bata respectării dispoziţiilor Legii 88/1993, Legii 84/1995 şi ale Ordonanţei de urgenţă nr. 36/1997 sau, aşa cum se propune prin prezentul proiect de lege, înfiinţarea de sus, prin lege, a instituţiei de învăţământ superior, act după care să urmeze înfiinţarea, pe bază de hotărâre de guvern, a facultăţilor ce intră în componenţa acesteia. 				Observăm că, în cazul în speţă, avem o facultate de medicină cu trei specializări aflate în situaţii diferite de evaluare: specializarea medicină beneficiază de acreditare, în timp ce specializările stomatologie şi farmacie funcţionează   doar   în   baza   unor    autorizaţii provizorii de funcţionare. De asemenea, nu există hotărâre de guvern pentru înfiinţarea celor două facultăţi noi propuse.

